Српкињица једна мала
Српкињица једна мала
по Косову цвеће брала,
у три боје венац свила
па се њиме закитила.
Црвена је крвца била
по Косову што се лила,
зато црвену боју носим
и са њом се ја поносим.
Плаво небо ко слобода
идеал је Српског рода,
зато плаву боју носим
и са њом се ја поносим.
Бело млеко, мајка мила
и мене је задојила,
зато белу боју носим
и са њом се ја поносим.
Један венац три су боје
тробојница Српска то је
Црвено, Плаво и Бело
с њом се дичи Српство цело.